Internasionale koorkompetisie dié jaar in SAWêreldkoorspele (Foto: www.interkultur.com) Die tiende Wêreldkoorspele vind vanjaar in Pretoria plaas. Dié byeenkoms word gesien as die Olimpiese Spele van koorsang en dit is die eerste keer dat dié internasionale kompetisie in ŉ Afrika-land plaasvind. Die Wêreldkoorspele vind van 4 tot 14 Julie plaas en sal 33 500 sangers in 500 kore uit 70 verskillende lande byeenbring. Vanjaar word daar klem gelê op Afrika-lande om in te skryf, en sover het 17 lande, onder meer Zimbabwe, Kameroen, Gaboen, Angola, Namibië en Nigerië al ingeskryf. Volgens ŉ verklaring van die Wêreldkoorspele is die doel om ten minste een koor uit elke Afrika-land te kry om deel te neem aan dié koorspele. Wêreldkoorspele (Foto: www.interkultur.com) “Suid-Afrika is trots om as gasheer van dié gesogte internasionale geleentheid op te tree, en nooi lande, sakeondernemings en organisasies om deel daarvan te wees,” lui ŉ verklaring van die Wêreldkoorspele. “Dit is ŉ uitsonderlike manier om te skakel met duisende deelnemers en regeringbeamptes van reg oor die wêreld, en ook om ons land, sakesektor en produkte te bemark. “Daar het tot dusver al 139 kore suksesvol gekwalifiseer en geregistreer, waarvan 70 Suid-Afrikaanse kore is,” lui die verklaring. Wêreldkoorspele (Foto: www.interkultur.com) Die Wêreldkoorspele begin met ŉ groot openingsgeleentheid waarna ŉ parade gehou sal word van Burgerspark tot by die Uniegebou. In die optog sal die verkillende lande wat deelneem gestalte kry. Die kompetisie vind plaas in 27 kategorieë en in twee dele. Toekennings, diplomas en medaljes sal ook by ŉ prysuitdeling uitgegee word. Verder sal die Wêreldkoorspele verkeie musiekgeleenthede soos ŉ Africa Unite-konsert, ŉ Friendship-konsert en ŉ International Acts & Local Jazz-geleentheid aanbied. Vir meer inligting en inskryfvorms besoek die webtuiste hier.